แก้กม.กันฮั้วประมูลงาน ให้ทีโอทีกสทฯแข่งกันได้
กนร.ให้กรมบัญชีกลางแก้ระเบียบให้ “ทีโอทีกสทฯ” ร่วมประมูลงานเดียวกันได้
18 พ.ค. 2556

กนร.ให้กรมบัญชีกลางแก้ระเบียบให้ “ทีโอทีกสทฯ” ร่วมประมูลงานเดียวกันได้ 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยหลังการประชุมคณะกรรมการกำกับนโยบายด้านรัฐวิสาหกิจ (กนร.) ว่า กนร.พิจารณาแผนงานฟื้นฟูกิจการ บริษัท ทีโอที และบริษัท กสท โทรคมนาคม ในฐานะที่บริษัททั้งสองแห่งยุติการทำหน้าที่เป็นเรกูเลเตอร์ เหลือเพียงบทบาทเป็นผู้ดำเนินการ
“ทีโอที กับ กสทฯ ได้เสนอแผนงานมาว่า ในการดำเนินการที่จะนำเอาทรัพย์สินเสาสัญญาณที่ได้รับส่งมอบจากผู้รับสัมปทานเดิม ก็พร้อมที่จะให้ผู้ดำเนินการระบบโทรศัพท์เช่าใช้ ก็เป็นรายได้ส่วนหนึ่ง ส่วนการเตรียมความพร้อมจากที่จะให้ ผู้ดำเนินการระบบโทรศัพท์เช่าใช้ ก็เป็นรายได้ส่วนหนึ่ง พร้อมทั้งลดจำนวนบุคลากรลง” นายกิตติรัตน์ กล่าว
อย่างไรก็ตาม เพื่อความคล่องตัวจึงมีความจำเป็นต้องทบทวนกฎระเบียบเพื่อให้ 2 องค์กรเข้าประมูลแข่งขันการให้บริการกับเอกชนได้ จากเดิมที่ห้ามเข้าร่วมการประมูลโครงการเดียวกัน ป้องกันการฮั้วประมูล 
ดังนั้น ทีโอที กสท โทรคมนาคม และกระทรวงเทคโนโลยีสารสนเทศและการสื่อสาร (ไอซีที) จึงเสนอ กนร.ให้แก้ระเบียบในเรื่องนี้ เพราะปัจจุบันการประมูลงานของส่วนราชการและรัฐวิสาหกิจมีเอกชนรายอื่นๆ เข้าร่วมแข่งขันทั้งสิ้น หากกีดกันองค์กรใดองค์กรหนึ่งออกไป ก็ยิ่งจะทำให้การแข่งขันลดลงด้วยซ้ำ 
“เจตนารมณ์กฎหมาย เขาไม่ได้ต้องการให้กลุ่มเดียวกัน ฮั้วกัน แต่กรณีที่มีเอกชนรายอื่นๆเข้ามาแข่งขันด้วย ก็จะฮั้วกันไม่ได้ ขณะที่ทั้ง CAT และ TOT ก็ต้องสู้กันเองอยู่แล้ว ตรงนี้ไม่ทำให้ภาครัฐเสียประโยชน์ กนร.จึงมีมติมอบหมายให้กรมบัญชีกลางไปทบทวนระเบียบตัวนี้”นายกิตติรัตน์กล่าว